
Pähklimäe 3, 3a ja Pähklimäe 5 maa-ala 

detailplaneeringu kehtestamine 

1. Asjaolud ja menetluse käik

Detailplaneeringu algatamise ettepaneku esitas Narva Linnavalitsuse Arhitektuuri- ja Linnaplaneerimise Amet. Detailplaneering algatati 01.06.2006  Narva Linnavolikogu otsusega nr 91. 

Detailplaneeringu koostamise eesmärgiks on koolikompleksi (üldine ehitusalune pindala kuni 10000 m², kõrgus kuni 20 m, kuni 4 korrust ja maksimaalselt 5 hoonet krundil) loomine Narva Pähklimäe Gümnaasiumi kinnistu ning naaberkinnistute liitmise teel. Juurdepääs koolikompleksile toimub rekonstrueeritava 5. Roheline tn ja olemasoleva Gümnaasiumi tn kaudu. Uue koolikompleksi 100-kohaline parkimisala on planeeritud omal krundil hoone juurdeehitise all. Täiendav 20-kohaline hoonealune parkla on ette nähtud uue ujula/spordihoone alla ning 14-kohaline külalisparkla hoone ette. Planeeringuga nähakse ette olemasoleva bulvari-tüüpi puhkeala edasiarendamine ja laste tegevusalade (mängulinnaku, võimlemislinnaku, skate-pargi) kujundamine. Olemasolev kõrghaljastus säilitatakse, nähakse ette täiendava haljastuse rajamine. Planeeritakse ühendada ala naabruseasuva Äkkeküla spordikeskusega. Lahendatakse tehnovarustuse küsimused, paigaldatakse väikevormid. Planeeritava ala pindala on ca 9,3 ha.

Planeering ei too kaasa kehtiva Narva linna üldplaneeringu muutmise ettepanekut. 
03.12.2010 Narva Linnavalitsuse Arhitektuuri- ja Linnaplaneerimise Amet kooskõlastas Arhitektuuribüroo Koot & Koot poolt koostatud detailplaneeringu  (töö nr H-130-05).
Narva Linnavolikogu 17.12.2009 otsusega nr 196 võeti detailplaneering vastu. 

Planeeringu avalikul väljapanekul 01.02. – 15.02.2010 laekus detailplaneeringu kohta üks kirjalik vastuväide Narva Pähklimäe Gümnaasiumi poolt (05.02.2010 kiri nr 1.1-2/14).

16.03.2010 korraldas Narva Linnavalitsuse Arhitektuuri- ja Linnaplaneerimise Amet planeeringu avaliku arutelu, mille käigus otsustati korrigeerida planeeringulahendust vastavalt avaliku arutelu protokollile. 

Vastavalt Pähklimäe tn 3, 3a ja Pähklimäe tn 5 maa-ala detailplaneeringu avaliku arutelu protokollile parandatud planeeringulahenduses nähti ette kuni 1,5 m kõrgune hekiga piire koolikompleksi krundile ning näidati purskkaevu asukoht (trasside asukohad lahendatakse eraldi projektiga).

08.04.2010 nõustus Narva Pähklimäe Gümnaasium korrigeeritud lahendusega ja võttis oma vaide tagasi.

Pähklimäe 3, 3a ja Pähklimäe 5 maa-ala detailplaneeringu koostamisel on arvestatud planeerimisseaduses sätestatud planeeringu avaliku menetluse nõudeid ning lähtutud on planeerimisseaduse §-s 9 detailplaneeringu sisule esitatavatest nõuetest. 
Detailplaneeringuga kavandatava tegevusega ei kaasne eeldatavat olulist keskkonnamõju ning seetõttu ei vajanud antud planeeringu koostamine keskkonnamõju hindamist.
2. Õiguslikud alused
Kohaliku omavalitsuse korralduse seaduse § 22 lõike 1 punkti 33 ja Narva Linna ehitusmääruse § 13 lõike 2 kohaselt on detailplaneeringu kehtestamine Volikogu pädevuses ja kehtestatakse vastavalt Planeerimisseaduse § 24 lõikele 3 ja § 25 lõigetele 4.

3. Otsus 
Kehtestada Narva linna Pähklimäe linnaosas Pähklimäe 3, 3a ja Pähklimäe 5 maa-ala detailplaneering pindalaga ca 9,3 ha, Arhitektuuribüroo Koot & Koot töö nr H-130-05 (vastavalt lisatud detailplaneeringu põhijoonisele – Lisa 1).
4. Rakendussätted
4.1. Narva Linnavalitsuse Arhitektuuri- ja Linnaplaneerimise Ametil avaldada otsus ajalehes, milles Narva  linn avaldab ametlikke teateid.
4.2. Otsus jõustub teatavaks tegemisest.
4.3. Otsust on võimalik vaidlustada Tartu Halduskohtu Jõhvi kohtumajas 30 päeva jooksul jõustumisest.
Mihhail Stalnuhhin

